title: Регламент за изпълнение (ЕС) № 367/2014 на Комисията от 10 април 2014 година за установяване на наличното нетно салдо за разходване по линия на ЕФГЗ

text:
               11.4.2014

               BG

               Официален вестник на Европейския съюз

               L 108/13

         РЕГЛАМЕНТ ЗА ИЗПЪЛНЕНИЕ (ЕС) № 367/2014 НА КОМИСИЯТА
   от 10 април 2014 година
   за установяване на наличното нетно салдо за разходване по линия на ЕФГЗ
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 16, параграф 2 от него,
   като има предвид, че:

               (1)

               В съответствие с член 16, параграф 1 от Регламент (ЕС) № 1306/2013 годишният таван на разходите по Европейския фонд за гарантиране на земеделието (ЕФГЗ) се състои от максималните суми, определени за него с Регламент (ЕС, Евратом) № 1311/2013 (2), и по-конкретно от посочения в приложение I към същия регламент подтаван за разходите, свързани с пазара, и директните плащания.

               (2)

               Съгласно член 10в, параграф 2 от Регламент (ЕО) № 73/2009 на Съвета (3) сумите, получени в резултат от доброволната корекция, посочена в член 10б, параграф 5 от същия регламент, както и от прилагането на член 136 от него, се предоставят на Европейския земеделски фонд за развитие на селските райони (ЕЗФРСР) за финансовата 2014 г.

               (3)

               С Решение за изпълнение 2013/146/ЕС на Комисията (4) се определя сумата, получена в резултат на прилагането на доброволната корекция в Обединеното кралство за календарната 2013 г. Тази сума следва да бъде предоставена за ЕЗФРСР през 2014 г.

               (4)

               Съгласно член 136 от Регламент (ЕО) № 73/2009 на държавите членки беше разрешено до 1 август 2009 г. да вземат решение, считано от финансовата 2011 г., да предоставят на разположение сума, изчислена в съответствие с член 69, параграф 7 от посочения регламент, за подпомагане от Съюза съгласно програмите и финансирането за развитие на селските райони по EЗФРСР, вместо да използват член 69, параграф 6, буква а) от посочения регламент. Наличните суми за прехвърляне са изчислени и определени в приложение III към Регламент (ЕО) № 1120/2009 на Комисията (5).

               (5)

               Съгласно член 136б от Регламент (ЕО) № 73/2009, вмъкнат с Регламент (ЕС) № 1310/2013 на Европейския парламент и на Съвета (6), държавите членки, които в съответствие с член 136 от Регламент (ЕО) № 73/2009 са решили да предоставят, считано от финансовата 2011 г., сума за подпомагане от Съюза съгласно програмите и финансирането за развитие на селските райони по ЕЗФРСР, продължават да предоставят сумите, посочени в приложение VIIIа към посочения регламент, съгласно вмъкнатия с Регламент (ЕС) № 1310/2013 текст, за програми и финансиране за развитие на селските райони по ЕЗФРСР за финансовата 2015 г.

               (6)

               Следователно сумите, определени за Германия и Швеция в приложение VIIIa към Регламент (ЕО) № 73/2009, се предоставят за програмите и финансирането за развитие на селските райони по линия на ЕЗФРСР за финансовата 2015 г.

               (7)

               Съгласно член 66, параграф 1 от Регламент (ЕС) № 1307/2013 на Европейския парламент и на Съвета (7) за държавите членки, които прилагат член 4, параграф 1, първа алинея от Регламент (ЕО) № 637/2008 на Съвета (8), съответният годишен бюджет, който е на разположение съгласно член 5, параграф 1 от същия регламент, се прехвърля към ЕЗФРСР, считано от 1 януари 2014 г. Гърция е приложила член 4, параграф 1, първа алинея от Регламент (ЕО) № 637/2008.

               (8)

               Следователно е целесъобразно да се определи размерът на наличното нетно салдо за разходване по линия на ЕФГЗ за бюджетните години от 2014 до 2020. За по-голяма яснота сумите, които се предоставят на ЕЗФРСР, следва също така да бъдат публикувани,

         ПРИЕ НАСТОЯЩИЯ РЕГЛАМЕНТ:
   Член 1
   Размерът на наличното нетно салдо за финансиране на разходите на Европейския фонд за гарантиране на земеделието (ЕФГЗ), както и сумите, предоставени на разположение на Европейския земеделски фонд за развитие на селските райони (ЕЗФРСР), за бюджетните години от 2014 до 2020 съгласно член 10в, параграф 2, членове 136 и 136б от Регламент (ЕО) № 73/2009 и член 66, параграф 1 от Регламент (ЕС) № 1307/2013, са посочени в приложението към настоящия регламент.
   Член 2
   Настоящият регламент влиза в сила на седмия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 10 април 2014 година.

            За Комисията

            Председател

         José Manuel BARROSO

      (1)  ОВ L 347, 20.12.2013 г., стр. 549.

      (2)  Регламент (EC, Eвратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).

      (3)  Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (ОВ L 30, 31.1.2009 г., стр. 16).

      (4)  Решение за изпълнение 2013/146/ЕС на Комисията от 20 март 2013 г. за определяне на сумата, получена в резултат на прилагането на доброволната корекция в Обединеното кралство за календарната 2013 г. (ОВ L 82, 22.3.2013 г., стр. 58).

      (5)  Регламент (ЕО) № 1120/2009 на Комисията от 29 октомври 2009 г. за определяне на подробни правила за прилагането на схемата за единно плащане, предвидена в дял III от Регламент (ЕО) № 73/2009 на Съвета за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители (ОВ L 316, 2.12.2009 г., стр. 1).

      (6)  Регламент (ЕС) № 1310/2013 на Европейския парламент и на Съвета от 17 декември 2013 г. относно определяне на някои преходни разпоредби във връзка с подпомагането на развитието на селските райони от Европейския земеделски фонд за развитие на селските райони (ЕЗФРСР), за изменение на Регламент (ЕС) № 1305/2013 на Европейския парламент и на Съвета по отношение на ресурсите и тяхното разпределение за 2014 г. и за изменение на Регламент (ЕО) № 73/2009 на Съвета и регламенти (ЕС) № 1307/2013, (ЕС) № 1306/2013 и (ЕС) № 1308/2013 на Европейския парламент и на Съвета във връзка с прилагането им през 2014 г. (ОВ L 347, 20.12.2013 г., стр. 865).

      (7)  Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (ОВ L 347, 20.12.2013 г., стр. 608).

      (8)  Регламент (ЕО) № 637/2008 на Съвета от 23 юни 2008 г. за изменение на Регламент (ЕО) № 1782/2003 и за установяване на национални програми за преструктуриране на сектора на памука (ОВ L 178, 5.7.2008 г., стр. 1).

      ПРИЛОЖЕНИЕ

                  (Млн. евро)

                  Бюджетна година

                  Суми, предоставени на ЕЗФРСР

                  Нетно салдо за финансиране на разходите на ЕФГЗ

                  Член 10б от Регламент (ЕО) № 73/2009

                  Член 136 от Регламент (ЕО) № 73/2009

                  Член 136б от Регламент (ЕО) № 73/2009

                  Член 66 от Регламент (ЕС) № 1307/2013

                  2014

                  296,3

                  51,6

                  4,0

                  43 778,1

                  2015

                  51,6

                  4,0

                  44 312,4

                  2016

                  4,0

                  44 624,0

                  2017

                  4,0

                  44 859,0

                  2018

                  4,0

                  44 885,0

                  2019

                  4,0

                  44 912,0

                  2020

                  4,0

                  44 937,0


title: Регламент за изпълнение (ЕС) № 678/2012 на Комисията от 16 юли 2012 година за вписване на название в регистъра на защитените наименования за произход и защитените географски указания [Szőregi rózsatő (ЗГУ)]

text:
               25.7.2012

               BG

               Официален вестник на Европейския съюз

               L 198/4

         РЕГЛАМЕНТ ЗА ИЗПЪЛНЕНИЕ (ЕС) № 678/2012 НА КОМИСИЯТА
   от 16 юли 2012 година
   за вписване на название в регистъра на защитените наименования за произход и защитените географски указания [Szőregi rózsatő (ЗГУ)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 510/2006 на Съвета от 20 март 2006 година относно закрилата на географски указания и наименования за произход на земеделски продукти и храни (1), и по-специално член 7, параграф 4, първа алинея от него,
   като има предвид, че:

               (1)

               В съответствие с член 6, параграф 2, първа алинея и по силата на член 17, параграф 2 от Регламент (ЕО) № 510/2006 заявката за регистрация на названието „Szőregi rózsatő“, подадена от Унгария, беше публикувана в Официален вестник на Европейския съюз
                   (2).

               (2)

               Тъй като Комисията не е получила никакви възражения съгласно член 7 от Регламент (ЕО) № 510/2006, названието следва да се регистрира,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се названието, посочено в приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 юли 2012 година.

            За Комисията, от името на председателя,
         Dacian CIOLOȘ

            Член на Комисията

      (1)  ОВ L 93, 31.3.2006 г., стр. 12.

      (2)  ОВ С 310, 22.10.2011 г., стр. 17.

      ПРИЛОЖЕНИЕ
      Земеделски продукти, посочени в приложение II към Регламента:

         Клас 3.5.   Цветя и декоративни растения

      УНГАРИЯ
      Szőregi rózsatő (ЗГУ)


title: Регламент за изпълнение (ЕС) 2017/383 на Комисията от 1 март 2017 година за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания [Prosciutto Veneto Berico-Euganeo (ЗНП)]

text:
               7.3.2017

               BG

               Официален вестник на Европейския съюз

               L 59/1

         РЕГЛАМЕНТ ЗА ИЗПЪЛНЕНИЕ (ЕС) 2017/383 НА КОМИСИЯТА
   от 1 март 2017 година
   за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания [Prosciutto Veneto Berico-Euganeo (ЗНП)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               В съответствие с член 53, параграф 1, първа алинея от Регламент (ЕС) № 1151/2012 Комисията разгледа заявлението на Италия за одобрение на изменение в спецификацията на защитеното наименование за произход „Prosciutto Veneto Berico-Euganeo“, регистрирано по силата на Регламент (ЕО) № 1107/96 на Комисията (2).

               (2)

               Тъй като въпросното изменение не е несъществено по смисъла на член 53, параграф 2 от Регламент (ЕС) № 1151/2012, в съответствие с член 50, параграф 2, буква а) от същия регламент Комисията публикува заявлението за изменение в Официален вестник на Европейския съюз
                   (3).

               (3)

               Тъй като Комисията не получи никакви възражения по член 51 от Регламент (ЕС) № 1151/2012, изменението в спецификацията следва да бъде одобрено,

         ПРИЕ НАСТОЯЩИЯ РЕГЛАМЕНТ:
   Член 1
   Одобрява се публикуваното в Официален вестник на Европейския съюз изменение в спецификацията на наименованието „Prosciutto Veneto Berico-Euganeo“ (ЗНП).
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 1 март 2017 година.

            За Комисията,

            от името на председателя,

         Phil HOGAN

            Член на Комисията

      (1)  ОВ L 343, 14.12.2012 г., стр. 1.

      (2)  Регламент (ЕО) № 1107/96 на Комисията от 12 юни 1996 г. относно регистриране на географски указания и наименования за произход по процедурата, предвидена в член 17 на Регламент (ЕИО) № 2081/92 на Съвета (ОВ L 148, 21.6.1996 г., стр. 1).

      (3)  ОВ C 418, 12.11.2016 г., стр. 5.


title: Регламент за изпълнение (ЕС) 2016/1762 на Комисията от 3 октомври 2016 година за установяване на стандартни стойности при внос с цел определяне на входната цена на някои плодове и зеленчуци

text:
               4.10.2016

               BG

               Официален вестник на Европейския съюз

               L 269/11

         РЕГЛАМЕНТ ЗА ИЗПЪЛНЕНИЕ (ЕС) 2016/1762 НА КОМИСИЯТА
   от 3 октомври 2016 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕC) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 3 октомври 2016 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MA

                  144,2

                  ZZ

                  144,2

                  0707 00 05

                  TR

                  128,9

                  ZZ

                  128,9

                  0709 93 10

                  TR

                  138,8

                  ZZ

                  138,8

                  0805 50 10

                  AR

                  86,0

                  CL

                  103,9

                  TR

                  101,3

                  UY

                  49,2

                  ZA

                  113,1

                  ZZ

                  90,7

                  0806 10 10

                  EG

                  264,7

                  TR

                  135,2

                  US

                  194,0

                  ZZ

                  198,0

                  0808 10 80

                  AR

                  110,6

                  BR

                  97,9

                  CL

                  149,2

                  NZ

                  135,6

                  ZA

                  133,4

                  ZZ

                  125,3

                  0808 30 90

                  TR

                  132,1

                  ZA

                  155,4

                  ZZ

                  143,8

         (1)  Номенклатура на държавите, определена с Регламент (ЕC) № 1106/2012 на Комисията от 27 ноември 2012 година за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „с друг произход“.


title: Регламент за изпълнение (ЕС) № 1089/2014 на Комисията от 16 октомври 2014 година за изменение на Регламент за изпълнение (ЕС) № 367/2014 за установяване на наличното нетно салдо за разходване по линия на ЕФГЗ

text:
               17.10.2014

               BG

               Официален вестник на Европейския съюз

               L 299/7

         РЕГЛАМЕНТ ЗА ИЗПЪЛНЕНИЕ (ЕС) № 1089/2014 НА КОМИСИЯТА
   от 16 октомври 2014 година
   за изменение на Регламент за изпълнение (ЕС) № 367/2014 за установяване на наличното нетно салдо за разходване по линия на ЕФГЗ
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 16, параграф 2 от него,
   като има предвид, че:

               (1)

               С Регламент за изпълнение (ЕС) № 367/2014 на Комисията (2) се определя размерът на наличното нетно салдо за финансиране на разходите на Европейския фонд за гарантиране на земеделието (ЕФГЗ), както и сумите, предоставени на разположение на Европейския земеделски фонд за развитие на селските райони (ЕЗФРСР) за бюджетните години от 2014 до 2020 съгласно член 10в, параграф 2, членове 136 и 136б от Регламент (ЕО) № 73/2009 на Съвета (3) и член 66, параграф 1 от Регламент (ЕС) № 1307/2013 на Европейския парламент и на Съвета (4).

               (2)

               В съответствие с член 136а, параграф 1 от Регламент (ЕО) № 73/2009 и член 14, параграф 1 от Регламент (ЕС) № 1307/2013 Франция, Латвия и Обединеното кралство уведомиха до 31 декември 2013 г. Комисията за своето решение да прехвърлят определен процент от годишните си национални тавани за директни плащания за календарните години от 2014 до 2019 към програмите за развитие на селските райони, финансирани по линия на ЕЗФРСР, както е посочено в Регламент (ЕС) № 1305/2013 на Европейския парламент и на Съвета (5). Съответните национални тавани бяха адаптирани посредством Делегиран регламент (ЕС) № 994/2014 на Комисията (6).

               (3)

               В съответствие с член 136а, параграф 2 от Регламент (ЕО) № 73/2009 и член 14, параграф 2 от Регламент (ЕС) № 1307/2013 Хърватия, Малта, Полша и Словакия уведомиха Комисията до 31 декември 2013 г. за своето решение да прехвърлят определен процент от сумата, разпределена за подпомагане на мерки по програмите за развитие на селските райони, финансирани по линия на ЕЗФРСР през периода 2015—2020 г., към директните плащания, както е посочено в Регламент (ЕС) № 1305/2013. Съответните национални тавани бяха адаптирани посредством Делегиран регламент (ЕС) № 994/2014 на Комисията.

               (4)

               В съответствие с член 3, параграф 1 от Регламент (ЕС, Евратом) № 1311/2013 на Съвета (7) подтаванът за свързаните с пазара разходи и директните плащания по многогодишната финансова рамка, определен в приложение I към посочения регламент, следва да бъде адаптиран в рамките на техническите корекции, предвидени в член 6, параграф 1 от посочения регламент, след прехвърляне между ЕЗФРСР и директните плащания.

               (5)

               Поради това Регламент за изпълнение (ЕС) № 367/2014 следва да бъде съответно изменен,

         ПРИЕ НАСТОЯЩИЯ РЕГЛАМЕНТ:
   Член 1
   Регламент за изпълнение (ЕС) № 367/2014 се изменя, както следва:

               1)

               Член 1 се заменя със следния текст:
               „Член 1
               Размерът на наличното нетно салдо за финансиране на разходите на Европейския фонд за гарантиране на земеделието (ЕФГЗ), както и сумите, предоставени на разположение на Европейския земеделски фонд за развитие на селските райони (ЕЗФРСР), за бюджетните години от 2014 до 2020 съгласно член 10в, параграф 2, членове 136, 136а и 136б от Регламент (ЕО) № 73/2009, както и член 14 и член 66, параграф 1 от Регламент (ЕС) № 1307/2013, са посочени в приложението към настоящия регламент.“

               2)

               Приложението се заменя с текста в приложението към настоящия регламент.

         Член 2
   Настоящият регламент влиза в сила на седмия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 октомври 2014 година.

            За Комисията

            Председател

         José Manuel BARROSO

      (1)  ОВ L 347, 20.12.2013 г., стр. 549.

      (2)  Регламент за изпълнение (ЕС) № 367/2014 на Комисията от 10 април 2014 г. за установяване на наличното нетно салдо за разходване по линия на ЕФГЗ (ОВ L 108, 11.4.2014 г., стр. 13).

      (3)  Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на Регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (ОВ L 30, 31.1.2009 г., стр. 16).

      (4)  Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (ОВ L 347, 20.12.2013 г., стр. 608).

      (5)  Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (ОВ L 347, 20.12.2013 г., стр. 487).

      (6)  Делегиран регламент (ЕС) № 994/2014 на Комисията от 13 май 2014 г. за изменение на приложения VIII и VIIIв към Регламент (ЕО) № 73/2009 на Съвета, приложение I към Регламент (ЕС) № 1305/2013 на Европейския парламент и на Съвета и приложения II, III и VI към Регламент (ЕС) № 1307/2013 на Европейския парламент и на Съвета (ОВ L 280, 24.9.2014 г., стр. 1).

      (7)  Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014 — 2020 (ОВ L 347, 20.12.2013 г., стр. 884).

      ПРИЛОЖЕНИЕ

            „ПРИЛОЖЕНИЕ

                        (млн. евро по текущи цени)

                        Бюджетна година

                        Суми, предоставени на ЕЗФРСР

                        Суми, прехвърлени от ЕЗФРСР

                        Нетно салдо за финансиране на разходите на ЕФГЗ

                        Член 10б от Регламент (ЕО) № 73/2009

                        Член 136 от Регламент (ЕО) № 73/2009

                        Член 136б от Регламент (ЕО) № 73/2009

                        Член 66 от Регламент (ЕС) № 1307/2013

                        Член 136а, параграф 1 от Регламент (ЕО) № 73/2009 и член 14, параграф 1 от Регламент (ЕС) № 1307/2013

                        Член 136а, параграф 2 от Регламент (ЕО) № 73/2009 и член 14, параграф 2 от Регламент (ЕС) № 1307/2013

                        2014

                        296,3

                        51,6

                        4,0

                        43 778,1

                        2015

                        51,600

                        4,000

                        621,999

                        499,384

                        44 189,785

                        2016

                        4,000

                        648,733

                        498,894

                        44 474,161

                        2017

                        4,000

                        650,434

                        498,389

                        44 706,955

                        2018

                        4,000

                        652,110

                        497,873

                        44 730,763

                        2019

                        4,000

                        654,405

                        497,320

                        44 754,915

                        2020

                        4,000

                        656,699

                        496,647

                        44 776,948“


title: Регламент за изпълнение (ЕС) № 881/2013 на Комисията от 13 септември 2013 година за установяване на стандартни стойности при внос с цел определяне на входната цена на някои плодове и зеленчуци

text:
               14.9.2013

               BG

               Официален вестник на Европейския съюз

               L 245/9

         РЕГЛАМЕНТ ЗА ИЗПЪЛНЕНИЕ (ЕС) № 881/2013 НА КОМИСИЯТА
   от 13 септември 2013 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 13 септември 2013 година.

            За Комисията, от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MK

                  44,1

                  XS

                  23,1

                  ZZ

                  33,6

                  0707 00 05

                  MK

                  43,1

                  TR

                  95,4

                  ZZ

                  69,3

                  0709 93 10

                  TR

                  137,2

                  ZZ

                  137,2

                  0805 50 10

                  AR

                  116,3

                  CL

                  137,1

                  IL

                  142,1

                  TR

                  78,9

                  UY

                  127,6

                  ZA

                  130,3

                  ZZ

                  122,1

                  0806 10 10

                  EG

                  184,6

                  TR

                  146,7

                  ZZ

                  165,7

                  0808 10 80

                  AR

                  100,6

                  BA

                  68,8

                  BR

                  54,6

                  CL

                  100,1

                  NZ

                  146,9

                  US

                  140,2

                  ZA

                  103,1

                  ZZ

                  102,0

                  0808 30 90

                  AR

                  202,6

                  CN

                  61,7

                  TR

                  128,9

                  ZA

                  206,6

                  ZZ

                  150,0

                  0809 30

                  TR

                  129,4

                  ZZ

                  129,4

                  0809 40 05

                  BA

                  45,1

                  MK

                  54,9

                  XS

                  48,8

                  ZZ

                  49,6

         (1)  Номенклатура на държавите, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.


title: Регламент за изпълнение (ЕС) 2015/1980 на Комисията от 4 ноември 2015 година за поправка на Регламент (ЕО) № 1235/2008 за определяне на подробни правила за прилагането на Регламент (ЕО) № 834/2007 на Съвета по отношение на режима за внос на биологични продукти от трети държави (Текст от значение за ЕИП)

text:
               5.11.2015

               BG

               Официален вестник на Европейския съюз

               L 289/6

         РЕГЛАМЕНТ ЗА ИЗПЪЛНЕНИЕ (ЕС) 2015/1980 НА КОМИСИЯТА
   от 4 ноември 2015 година
   за поправка на Регламент (ЕО) № 1235/2008 за определяне на подробни правила за прилагането на Регламент (ЕО) № 834/2007 на Съвета по отношение на режима за внос на биологични продукти от трети държави
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) № 2092/91 (1), и по-специално член 33, параграфи 2 и 3 и член 38, буква г) от него,
   като има предвид, че:

               (1)

               В приложение IV към Регламент (ЕО) № 1235/2008 на Комисията (2), последно изменен с Регламент за изпълнение (ЕС) 2015/931 на Комисията (3), организацията „Kiwa BCS Öko-Garantie GmbH“ е посочена като признат контролен орган за продуктова категория D за Южна Корея, въпреки че това признаване бе отнето с Регламент за изпълнение (ЕС) 2015/131 на Комисията (4) след включването на Република Корея в приложение III към Регламент (ЕО) № 1235/2008. Тъй като Република Корея е посочена като призната трета държава в приложение III към Регламент (ЕО) № 1235/2008 за продуктова категория D, в т.ч. за преработката на вносни съставки, „Kiwa BCS Öko-Garantie GmbH“ не може да бъде призната по отношение на Република Корея за споменатата продуктова категория по силата на член 10, параграф 2, буква б) от посочения регламент. Затова признаването за продуктова категория D следва да бъде заличено от приложение IV. За да се осигури съгласуваност с терминологията в Регламент за изпълнение (ЕС) 2015/131, наименованието „Южна Корея“ следва да бъде заменено с наименованието „Република Корея“ в останалите признавания за „Kiwa BCS Öko-Garantie GmbH“.

               (2)

               Признаването на „Kiwa BCS Öko-Garantie GmbH“ за продуктови категории A, D и F за Гвинея Бисау, предоставено по-рано с Регламент за изпълнение (ЕС) № 1287/2014 на Комисията (5), не е включено в таблицата в приложение IV към Регламент (ЕО) № 1235/2008, въпреки че признаването на контролния орган за тази държава не е отнето. Затова признаването следва да бъде повторно добавено в приложение IV.

               (3)

               Тъй като в приложение IV към Регламент (ЕО) № 1235/2008, изменен с Регламент за изпълнение (ЕС) № 2015/931 на Комисията, се съдържат и грешки в кодовите номера, тези грешки също следва да бъдат поправени. Ето защо кодовите номера за Босна и Херцеговина за контролния орган „Abcert“ AG, за Кот д'Ивоар за контролния орган „Istituto Certificazione Etica e Ambientale“ и за Казахстан и Киргизстан за контролния орган „Organic Standard“ следва да бъдат поправени. Същевременно е целесъобразно да се поправи една грешка в кодовия номер за Киргизстан за контролния орган „Bio.inspecta AG“, въведена с Регламент за изпълнение (ЕС) № 355/2014 на Комисията (6).

               (4)

               Затова приложение IV към Регламент (ЕС) № 1235/2008 следва да бъде съответно поправено.

               (5)

               За повече яснота и правна сигурност тези поправки следва да бъдат извършени незабавно. Поради това настоящият регламент следва да влезе в сила в деня след деня на публикуването му в Официален вестник на Европейския съюз. Въпреки това е целесъобразно някои поправки, извършени с настоящия регламент, за грешки в Регламент за изпълнение (ЕС) 2015/931, да имат обратно действие от датата на влизане на настоящия регламент в сила.

               (6)

               Разпоредбите на настоящия регламент са в съответствие със становището на регулаторния Комитет по биологично производство,

         ПРИЕ НАСТОЯЩИЯ РЕГЛАМЕНТ:
   Член 1
   Приложение IV към Регламент (ЕО) № 1235/2008 се поправя в съответствие с приложението към настоящия регламент.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.
   Точки 1 и 3, точка 4, буква б) и точка 5 от приложението се прилагат от 8 юли 2015 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 4 ноември 2015 година.

            За Комисията

            Председател

         Jean-Claude JUNCKER

      (1)  ОВ L 189, 20.7.2007 г., стр. 1.

      (2)  Регламент (ЕО) № 1235/2008 на Комисията от 8 декември 2008 г. за определяне на подробни правила за прилагането на Регламент (ЕО) № 834/2007 на Съвета по отношение на режима за внос на биологични продукти от трети държави (ОВ L 334, 12.12.2008 г., стр. 25).

      (3)  Регламент за изпълнение (ЕС) № 2015/931 на Комисията от 17 юни 2015 г. за изменение и поправка на Регламент (ЕО) № 1235/2008 за определяне на подробни правила за прилагането на Регламент (ЕО) № 834/2007 на Съвета по отношение на режима за внос на биологични продукти от трети държави (ОВ L 151, 18.6.2015 г., стр. 1).

      (4)  Регламент за изпълнение (ЕС) 2015/131 на Комисията от 26 януари 2015 г. за изменение на Регламент (ЕО) № 1235/2008 за определяне на подробни правила за прилагането на Регламент (ЕО) № 834/2007 на Съвета по отношение на режима за внос на биологични продукти от трети държави (ОВ L 23, 29.1.2015 г., стр. 1).

      (5)  Регламент за изпълнение (ЕС) № 1287/2014 на Комисията от 28 ноември 2014 г. за изменение и поправка на Регламент (ЕО) № 1235/2008 за определяне на подробни правила за прилагането на Регламент (ЕО) № 834/2007 на Съвета по отношение на режима за внос на биологични продукти от трети държави (ОВ L 348, 4.12.2014 г., стр. 1).

      (6)  Регламент за изпълнение (ЕС) № 355/2014 на Комисията от 8 април 2014 г. за изменение на Регламент (ЕО) № 1235/2008 за определяне на подробни правила за прилагането на Регламент (ЕО) № 834/2007 на Съвета по отношение на режима за внос на биологични продукти от трети държави (ОВ L 106, 9.4.2014 г., стр. 15).

      ПРИЛОЖЕНИЕ
      Приложение IV към Регламент (ЕО) № 1235/2008 се поправя, както следва:

                  1)

                  В текста, отнасящ се до „Abcert AG“, в точка 3 редът за Босна и Херцеговина се заменя със следното:

                              „Босна и Херцеговина

                              BA-BIO-137

                              x

                              —

                              —

                              x

                              —

                              —“

                  2)

                  В текста, отнасящ се до „Bio.inspecta AG“, в точка 3 редът за Киргизстан се заменя със следното:

                              „Киргизстан

                              KG-BIO-161

                              x

                              —

                              —

                              x

                              —

                              —“

                  3)

                  В текста, отнасящ се до „Istituto Certificazione Etica e Ambientale“, в точка 3 редът за Кот д'Ивоар се заменя със следното:

                              „Кот д'Ивоар

                              CI-BIO-115

                              x

                              —

                              —

                              x

                              —

                              —“

                  4)

                  В текста, отнасящ се до „Kiwa BCS Öko-Garantie GmbH“, точка 3 се изменя, както следва:

                              а)

                              редът за Южна Корея се заменя със следното:

                                          „Република Корея

                                          KR-BIO-141

                                          x

                                          —

                                          x

                                          —

                                          x

                                          —“

                              б)

                              добавя се следният ред:

                                          „Гвинея Бисау

                                          GW-BIO-141

                                          x

                                          —

                                          —

                                          x

                                          —

                                          x“

                  5)

                  В текста, отнасящ се до „Organic Standard“, точка 3 се изменя, както следва:

                              а)

                              редът за Казахстан се заменя със следното:

                                          „Казахстан

                                          KZ-BIO-108

                                          x

                                          —

                                          —

                                          x

                                          —

                                          —“

                              б)

                              редът за Киргизстан се заменя със следното:

                                          „Киргизстан

                                          KG-BIO-108

                                          x

                                          —

                                          —

                                          x

                                          —

                                          —“


title: Регламент за изпълнение (ЕС) № 541/2012 на Съвета от 21 юни 2012 година за прекратяване на междинното преразглеждане на антидъмпинговите мерки по отношение на вноса на фурфуралдехид с произход от Китайската народна република и за отмяна на посочените мерки

text:
               26.6.2012

               BG

               Официален вестник на Европейския съюз

               L 165/4

         РЕГЛАМЕНТ ЗА ИЗПЪЛНЕНИЕ (ЕС) № 541/2012 НА СЪВЕТА
   от 21 юни 2012 година
   за прекратяване на междинното преразглеждане на антидъмпинговите мерки по отношение на вноса на фурфуралдехид с произход от Китайската народна република и за отмяна на посочените мерки
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основният регламент“), и по-специално член 9 и член 11, параграфи 3, 5 и 6 от него,
   като взе предвид предложението, представено от Европейската комисия („Комисията“) след консултации с Консултативния комитет,
   като има предвид, че:
   A.   ПРОЦЕДУРА

   1.   Действащи мерки

               (1)

               През 1995 г. с Регламент (ЕО) № 95/95 (2) Съветът наложи окончателно антидъмпингово мито под формата на специфично мито върху вноса на фурфуралдехид с произход от Китайската народна република („КНР“ или „засегнатата държава“) („първоначалните антидъмпингови мерки“). Размерът на специфичното мито беше фиксиран на 352 EUR за тон.

               (2)

               След междинно преразглеждане, започнало през май 1997 г. по искане на китайски износител, мерките бяха оставени в сила за допълнителен четиригодишен период с Регламент (ЕО) № 2722/1999 на Съвета (3).

               (3)

               През април 2005 г., след преразглеждане с оглед изтичане на срока на действие на мерките, с Регламент (ЕО) № 639/2005 (4) Съветът удължи срока на действие на мерките за допълнителен петгодишен период.

               (4)

               През май 2011 г., след ново преразглеждане с оглед изтичане на срока на действие на мерките, с Регламент за изпълнение (ЕС) № 453/2011 (5) Съветът удължи срока на действие на мерките за допълнителен петгодишен период. Размерът на специфичното мито беше фиксиран на нивото на първоначалните антидъмпингови мерки, т.е. 352 EUR за тон.

         2.   Започване на междинно преразглеждане

               (5)

               В съображение 84 от Регламент за изпълнение (ЕС) № 453/2011 се посочва, че Съветът е счел за целесъобразно да се направи преценка дали нивото на митото все още съответства на обстоятелствата, като се има предвид, че това специфично мито е било определено въз основа на заключенията на първоначалното разследване през 1995 г. и никога след това не е било преразглеждано. Поради това Комисията обмисляше започването ex officio на междинно преразглеждане в съответствие с член 11, параграф 3 от основния регламент.

               (6)

               След като установи, че разполага с достатъчно prima facie доказателства, за да започне ex officio междинно преразглеждане и след като се консултира с Консултативния комитет, на 5 юли 2011 г. Комисията обяви с известие, публикувано в Официален вестник на Европейския съюз
                   (6) („известието за започване“), че започва междинно преразглеждане в съответствие с член 11, параграф 3 от основния регламент.

         3.   Разследване

   3.1.   Разследван период

               (7)

               Разследването за наличието на дъмпинг обхвана периода от 1 юли 2010 г. до 30 юни 2011 г. („разследваният период в рамките на преразглеждането“ или „РПП“). Проучването на тенденциите, които са от значение за оценката на вредата, обхвана периода от 1 януари 2008 г. до края на разследвания период в рамките на преразглеждането („разглежданият период“).

         3.2.   Страни, засегнати от настоящото разследване

               (8)

               Комисията уведоми официално промишлеността на Съюза, производителите износители в засегнатата държава, вносителите, ползвателите, за които е известно, че са засегнати, както и органите в засегната държава за започването на междинно преразглеждане.

               (9)

               На заинтересованите страни беше предоставена възможност да изложат становищата си в писмена форма и да поискат изслушване в срока, посочен в известието за започване.

         3.3.   Изготвяне на извадка от производители износители в Китайската народна република

               (10)

               Предвид очевидно големия брой производители износители в КНР, бе счетено за целесъобразно да се прецени дали е необходимо изготвянето на извадка в съответствие с член 17 от основния регламент. За да може Комисията да реши дали е необходимо изготвянето на извадка и ако е необходимо — да направи подбор на такава, производителите износители в КНР бяха приканени да заявят своя интерес в срок 15 дни от започването на преразглеждането и да предоставят на Комисията информацията, изисквана в известието за започване. Като се има предвид, че нито един производител износител не предложи съдействието си, изготвянето на извадка не беше необходимо.

         3.4.   Отговори на въпросника и проверки

               (11)

               Комисията изпрати въпросници до всичките страни, за които е известно, че са засегнати. Нито една друга страна не заяви интереса си в сроковете, посочени в известието за започване.

               (12)

               Не бяха получени отговори на въпросника нито от двамата производители от Съюза, нито от китайските производители износители, както и от нито един вносител или ползвател. Един производител в държавата аналог (Аржентина) отговори на въпросника.

               (13)

               Поради липсата на съдействие от страните не бяха извършени посещения на място .

         B.   РАЗГЛЕЖДАН ПРОДУКТ И СХОДЕН ПРОДУКТ

   1.   Разглеждан продукт

               (14)

               Продуктът, предмет на настоящото преразглеждане, е същият като продукта в първоначалното разследване и в последвалите преразглеждания, посочени по-горе, а именно фурфуралдехид с произход от КНР, класифициран понастоящем под код по КН 2932 12 00 („разглежданият продукт“). Фурфуралдехидът е познат и под названието „2-фуралдехид“ или „фурфурал“.

               (15)

               Фурфуралдехидът е светложълта течност с характерна остра миризма, получена при обработката на различни видове селскостопански отпадъци. Фурфуралдехидът има две основни приложения: използва се като селективен разтворител при нефтопреработката за производство на смазочни масла и като суровина за фурфурилов спирт, който се използва за производството на синтетични смоли за леярски форми.

         2.   Сходен продукт

               (16)

               Както при предходните разследвания, беше счетено, че фурфуралдехидът, произвеждан в КНР и изнасян за ЕС, фурфуралдехидът, произвеждан и продаван на вътрешния пазар в държавата аналог (Аржентина), и този, произвеждан и продаван в ЕС от производителите от Съюза, са с еднакви основни физически и химически характеристики и с едно и също основно приложение. Затова те се считат за сходни продукти по смисъла на член 1, параграф 4 от основния регламент.

         C.   ДЪМПИНГ

   1.   Общи положения

               (17)

               Нито един китайски производител износител не оказа съдействие на разследването, нито предостави каквато и да било информация. Поради това изложените по-долу заключения относно дъмпинга трябваше да се основават на наличните факти, по-специално на данните от Евростат, на официалната статистика за износа на КНР и на информацията, предоставена от дружеството в държавата аналог (Аржентина).

         2.   Държава аналог

               (18)

               В съответствие с разпоредбите на член 2, параграф 7, буква а) от основния регламент нормалната стойност беше определена въз основа на цената или на конструираната стойност в подходяща трета държава с пазарна икономика („държавата аналог“) или на цената на продажбите от държавата аналог за други държави, включително за Съюза, или, когато това не е възможно — на всяка друга разумна основа, включително въз основа на действително платената или платима цена за сходния продукт в Съюза, съответно коригирана при необходимост, за да се включи разумен марж на печалба.

               (19)

               Както при първоначалното разследване, и в известието за започване Аржентина беше предложена като подходяща държава аналог за целите на определянето на нормалната стойност в съответствие с разпоредбите на член 2, параграф 7, буква а) от основния регламент. След публикуването на известието за започване не бяха получени никакви коментари относно предложената държава аналог.

               (20)

               Един производител на фурфуралдехид от Аржентина оказа съдействие на разследването, като попълни въпросник. Разследването показа, че аржентинският пазар на фурфуралдехид е конкурентоспособен, като близо 90 % от пазара се снабдява с местно производство, а останалите количества се доставят чрез внос от трети държави. Обемът на аржентинското производство представлява повече от 70 % от обема на износа на разглеждания продукт от КНР за Съюза при режима на активно усъвършенстване. Поради това аржентинският пазар беше оценен като достатъчно представителен за целите на определянето на нормалната стойност за КНР.

               (21)

               Следователно, както и при предходните разследвания, беше направено заключението, че Аржентина е подходяща държава аналог по смисъла на член 2, параграф 7, буква а) от основния регламент.

         3.   Дъмпинг на вноса по време на РПП

   3.1.   Нормална стойност

               (22)

               Нормалната стойност беше определена въз основа на информацията, предоставена от оказалия съдействие производител от държавата аналог, т.е. въз основа на цената, платена или платима от несвързани купувачи на аржентинския вътрешен пазар, тъй като беше установено, че въпросните продажби са били реализирани при обичайни търговски условия.

               (23)

               В резултат на това нормалната стойност беше определена като среднопретеглената цена за продажби на вътрешния пазар, практикувана от оказалия съдействие производител в Аржентина по отношение на несвързани купувачи.

               (24)

               Най-напред беше определено дали общият обем на продажбите на сходния продукт на вътрешния пазар на независими купувачи е представителен в съответствие с член 2, параграф 2 от основния регламент, т.е. дали тези продажби възлизат на 5 % или повече от общия обем на продажбите на разглеждания продукт, изнасян за ЕС. Продажбите на вътрешния пазар, осъществени от оказалия съдействие производител в Аржентина, са били достатъчно представителни по време на РПП.

               (25)

               След това Комисията провери дали продажбите на сходния продукт на вътрешния пазар могат да се считат за извършени при обичайни търговски условия по смисъла на член 2, параграф 4 от основния регламент. За целта за сходния продукт, продаван на аржентинския пазар, беше определен делът на рентабилните продажби, осъществени на вътрешния пазар, на независими купувачи по време на РПП. Тъй като всички продажби на сходния продукт по време на РПП са били рентабилни, нормалната стойност беше определена въз основа на среднопретеглената стойност на всички продажби на вътрешния пазар.

         3.2.   Експортна цена

               (26)

               Тъй като нито един от китайските износители за Съюза не оказа съдействие на разследването, експортните цени бяха определени въз основа на наличните факти. За най-подходяща основа беше счетена информацията, получена от данните от Евростат във връзка с вноса в ЕС на разглеждания продукт. Въпреки че по-голямата част от този внос е била осъществена при режима на активно усъвършенстване (китайският фурфуралдехид се е преработвал във фурфурилов спирт за износ), нищо не даваше основание да се смята, че той не представлява разумна основа за определяне на експортните цени.

         3.3.   Сравнение

               (27)

               За да може да се направи обективно сравнение между нормалната стойност и експортната цена в съответствие с член 2, параграф 10 от основния регламент, бяха взети предвид — под формата на корекции — някои разлики по отношение на транспортирането и разходите за кредити и за застраховане, които се отразяват на цените и на съпоставимостта им.

         3.4.   Дъмпингов марж

               (28)

               В съответствие с член 2, параграф 11 от основния регламент дъмпинговият марж беше определен въз основа на сравнение между среднопретеглената нормална стойност и среднопретеглените експортни цени при еднакво равнище на търговия. Сравнението показа дъмпингов марж от 5,6 %.

         4.   Дълготраен характер на промяната в обстоятелствата

               (29)

               В допълнение към анализа за наличието на дъмпинг по време на РПП беше проучена и вероятността дъмпингът да продължи, в случай че мерките бъдат отменени. Като се има предвид фактът, че нито един производител износител от КНР не оказа съдействие на настоящото разследване, изложените по-долу заключения се основават на наличните факти в съответствие с член 18 от основния регламент.

               (30)

               В това отношение бяха анализирани следните елементи: търсенето и потреблението на китайския вътрешен пазар и развитието на износа от КНР за ЕС при режима на активно усъвършенстване („РАУ“).

               (31)

               Според наличната информация, от 2007 г. насам потреблението на фурфуралдехид на вътрешния пазар в КНР е нараствало с по-бързи темпове (предвиден среден годишен ръст от около 9 % за периода 2007—2012 г.), отколкото производственият капацитет на КНР за този продукт (около + 6 %). Нарастването на потреблението на фурфуралдехид на китайския вътрешен пазар се обяснява най-вече с все по-голямото търсене на основния производен продукт на фурфуралдехида — фурфуриловия спирт. Китайското производство на фурфурилов спирт е нараснало значително от 1999 г. насам, като това свидетелства за особеното внимание, отделяно на производството на получени от фурфурал продукти с по-висока добавена стойност и на нарастващото търсене на фуранови смоли от страна на леярната промишленост.

               (32)

               Освен това нараства и търсенето на вътрешния пазар на царевични кочани — основната суровина, използвана от китайските производители на фурфуралдехид. Като се има предвид нарастването на броя на жителите на планетата, особено в КНР и в Индия, и преминаването от режим на хранене, богат на зърнени храни, към режим на хранене, богат на протеини, се очаква търсенето на царевица в световен мащаб да се увеличи с по-бързи темпове. КНР е вторият най-голям потребител на царевица в света. Освен все по-голямото потребление на царевица за промишлени цели, търсенето в КНР на фуражи и животинска продукция бележи всяка година ръст между 3 и 6 %. Докато обаче потреблението на царевица в КНР нараства с бързи темпове през последните няколко години, производството на царевица в КНР изостава от търсенето. Очаква се в периода 2011—2015 г. износът на царевица от САЩ за КНР да нарасне петорно. Следва да се отбележи също така, че китайските производители на фурфурал се сблъскват с все по-голяма конкуренция от страна на производителите на ксилоза и ксилитол, които използват същата изходна суровина (царевични кочани).

               (33)

               Що се отнася до износа от КНР за ЕС по време на РПП, следва да се отбележи, че почти цялото количество фурфуралдехид, произведено в засегнатата държава, се внася изключително и само при режима на активно усъвършенстване. Тази практика датира от 2000 г., като близо 75 % от количеството фурфуралдехид, произвеждано всяка година в КНР, се изнася за Съюза, без да се облага с антидъмпингово мито, с цел да бъде преработено във фурфурилов спирт, предназначен за износ за трети държави. От 2001 г. насам свободният внос на пазара от засегнатата държава е почти напълно преустановен.

               (34)

               Дълготрайните промени в търсенето на фурфурал на вътрешния пазар на КНР и недостигът на предлагането спрямо търсенето на царевица на китайския пазар, както и структурата на износа от КНР за ЕС, изложена в предходното съображение, изглежда са довели до промяна на нивото на дъмпинга, упражняван от китайските производители износители. При сравнение между цените на износа от КНР за ЕС и нормалната стойност на разглеждания продукт, съответно коригирани, се констатира понижаване на дъмпинговия марж по време на РПП в сравнение с предходното разследване за преразглеждане с оглед изтичане на срока на действие на мерките.

               (35)

               В заключение направеният по-горе анализ показва, че промените в търсенето и потреблението на царевични кочани и фурфуралдехид на китайския вътрешен пазар, а следователно — и на цените, са с дълготраен характер. Поради това може да се направи заключението, че ако антидъмпинговите мерки бъдат отменени, износът от КНР за Съюза няма да нарасне значително.

         Г.   ПРОМИШЛЕНОСТ НА СЪЮЗА

               (36)

               Промишлеността на Съюза се състои от две дружества: Lenzing AG (Австрия) и Tanin Sevnica kemicna industrija d.d (Словения), които представляват 100 % от производството на разглеждания продукт в Съюза по време на РПП. Въз основа на това двамата производители от Съюза съставляват промишлеността на Съюза по смисъла на член 4, параграф 1 и член 5, параграф 4 от основния регламент. Нито едно от двете дружества не попълни изпратените му въпросници, нито оказа пълно съдействие на разследването.

               (37)

               Поради липсата на съдействие от страна на промишлеността на Съюза, при оценяването на състоянието на пазара на Съюза и на вредата, нанесена на промишлеността на Съюза от дъмпинговия внос от КНР, бяха използвани наличните данни, включително данните, екстраполирани от информацията, събрана по време на неотдавнашното преразглеждане с оглед изтичане на срока на действие на мерките, което обхвана периода от 1 януари 2007 г. до 31 март 2010 г. Поради това цитираните по-долу източници на данните в таблиците се отнасят за периода 2007—2009 г., освен ако не е посочено друго. Nutrafur — испанският производител, подал първоначалната жалба през 1994 г. под името Furfural Espanol S.A., е прекратил производство през октомври 2008 г. Данните за производството на Nutrafur през 2008 г. бяха включени в потреблението на пазара на Съюза. Поради съображения за конфиденциалност данните за резултатите на промишлеността на Съюза са представени само под формата на индекси.

         E.   СИТУАЦИЯ НА ПАЗАРА НА СЪЮЗА

   1.   Потребление на пазара на Съюза

               (38)

               Потреблението на фурфуралдехид в Съюза за 2008 и 2009 г. беше определено въз основа на проверените обеми на продажбите на промишлеността на Съюза на пазара на Съюза (в това число продажбите на Nutrafur до октомври 2008 г., докато дружеството все още е произвеждало фурфуралдехид) плюс вноса при режим на активно усъвършенстване от КНР и вноса за свободно обращение от други трети държави, въз основа на данните, предоставени от вносителя International Furan Chemicals BV (IFC), проверени по време на последното разследване за преразглеждане с оглед изтичане на срока на действие на мерките, и на данните от Евростат. Тъй като Евростат не предоставя цялата информация поради съображения за конфиденциалност, предоставените от Евростат данни бяха използвани само за вноса от други трети държави, с изключение на КНР и на Доминиканската република, защото IFC е единственият вносител на фурфуралдехид с произход от тези две държави.

               (39)

               За 2010 г. и за РПП бяха използвани наличните данни поради липсата на съдействие както от страна на промишлеността на Съюза, така и от страна на единствения вносител, както и поради поверителния характер на голяма част от данните, които обикновено се получават от Евростат. Поради липсата на каквито и да било признаци за противното нямаше причина да се мисли, че е настъпила някаква значителна промяна в потреблението на Съюза от 2009 г. насам и беше счетено, че то е останало на същото равнище през 2010 г. и по време на РПП.

               (40)

               На тази основа по време на разглеждания период потреблението на Съюза е намаляло със 17 % — от 45 738 тона през 2008 г. на 38 000 тона по време на РПП.

                  Таблица 1 —   Потребление на Съюза

                           Година

                           2008

                           2009

                           2010

                           РПП

                           Тонове

                           45 738

                           38 175

                           38 000

                           38 000

                           Индекс (2008 г. = 100)

                           100

                           83

                           83

                           83

                           Промяна за годината

                           –17

                           0

                           0

                                          Източник:

                                       проверени отговори на въпросника, предоставени от промишлеността на Съюза и IFC, Евростат.

         2.   Внос от КНР

   2.1.   Обем, пазарен дял и цени

               (41)

               Според статистическите данни за износа на КНР по време на РПП вносът от КНР се е осъществявал при РАУ. Обемът на вноса от КНР при РАУ е нараснал от 10 002 тона през 2008 г. на 13 975 тона по време на РПП, т.е. с 40 %. По време на разглеждания период китайският пазарен дял при РАУ е нараснал от 22 на 37 %, т.е. с 15 процентни пункта.

               (42)

               Китайската цена при РАУ се е повишила с 47 %: от 1 014 ЕUR за тон през 2008 г. на 1 488 EUR за тон по време на РПП. Следва да се отбележи, че по време на РПП цените на вноса от КНР бързо са се увеличили, като дори са достигнали 1 700 EUR/t.

                  Таблица 2 —   Внос с произход от КНР

                           Година

                           2008

                           2009

                           2010

                           РПП

                           Тонове

                           10 002

                           5 159

                           8 375

                           13 975

                           Индекс (2008 г. = 100)

                           100

                           52

                           84

                           140

                           Промяна за годината

                           –48

                           32

                           56

                           Пазарен дял

                           22 %

                           14 %

                           22 %

                           37 %

                           Цена (EUR/t)

                           1 014

                           690

                           1 362

                           1 488

                           Индекс (2008 г. = 100)

                           100

                           68

                           134

                           147

                                          Източник:

                                       проверени отговори на въпросника, дадени от IFC, статистически данни за износа на КНР.

         3.   Обем и цени на вноса от други трети държави

               (43)

               Следва да се отбележи, че, както беше установено и при първоначалното разследване, вносът с произход от Доминиканската република е представлявал единствено и само доставки от дадено дружество майка за европейския му клон за производството на фурфурилов спирт. Следователно цените при тези сделки са цени за прехвърляне между свързани дружества и може да не отразяват реалните пазарни цени. Поради липсата на съдействие от страна на разглеждания вносител и поради поверителния характер на данните на Евростат беше прието, че обемът и цените на вноса от Доминиканската република са останали непроменени през 2010 г. и по време на РПП.

                  Таблица 3 —   Внос в Съюза от Доминиканската република

                           Година

                           2008

                           2009

                           2010

                           РПП

                           Тонове

                           27 662

                           24 996

                           25 000

                           25 000

                           Индекс (2008 г. = 100)

                           100

                           90

                           90

                           90

                           Промяна за годината

                           –10

                           0

                           0

                           Пазарен дял

                           60 %

                           65 %

                           66 %

                           66 %

                           Цена (EUR/t)

                           982

                           582

                           582

                           582

                           Индекс (2008 г. = 100)

                           100

                           59

                           59

                           59

               (44)

               Според Евростат обемът и средните цени на фурфуралдехид, внасян в Съюза от други държави, различни от КНР, са претърпели следното развитие:

                  Таблица 4 —   Внос в Съюза с произход от други трети държави

                           Година

                           2008

                           2009

                           2010

                           РПП

                           Тонове

                           1 583

                           1 226

                           138

                           162

                           Индекс (2008 г. = 100)

                           100

                           77

                           9

                           10

                           Промяна за годината

                           –23

                           –68

                           1

                           Пазарен дял

                           3 %

                           3 %

                           1 %

                           1 %

                           Цена (EUR/t)

                           997

                           632

                           1 473

                           1 685

                           Индекс (2008 г. = 100)

                           100

                           63

                           148

                           169

         4.   Обем и цени на износа от ЕС за други трети държави

               (45)

               По време на разглеждания период се разполагаше с данни само за 2008 и 2009 г. Липсваха достоверни статистически данни, които да позволят да се оцени развитието на набора от данни през 2010 г. и по време на РПП. Поради липсата на съдействие от страна на промишлеността на Съюза бяха използвани наличните факти и беше прието, че износът от ЕС ще се задържи на същото равнище като през 2009 г., а повишаването на цената ще съответства на повишаването, констатирано на пазара на Съюза.

                  Таблица 5 —   Обем и цени на износа, осъществяван от промишлеността на Съюза за други трети държави

                           Година

                           2008

                           2009

                           2010

                           РПП

                           Индекс за количествата (2008 г. = 100)

                           100

                           155

                           155

                           155

                           Промяна за годината

                           55

                           0

                           0

                           Индекс за цените (2008 г. = 100)

                           100

                           77

                           134

                           147

                           Промяна за годината

                           –23

                           57

                           13

         5.   Икономическо състояние на промишлеността на Съюза

               (46)

               По-долу се прави анализ на икономическото състояние на промишлеността на Съюза, т.e. на двете дружества Lenzing и Tanin, с помощта на данните, събрани по време на преразглеждането с оглед изтичане на срока на действие на мерките, както и на наличните факти за настоящия разследван период в рамките на преразглеждането.

         5.1.   Производство

               (47)

               Общият обем на производството на сходния продукт от промишлеността на Съюза се е повишил с 5 % до 2009 г. Паради липсата на други данни беше прието, че производството е останало непроменено през 2010 г. и по време на РПП.

                  Таблица 6 —   Производство на Съюза

                           Година

                           2008

                           2009

                           2010

                           РПП

                           Индекс (2008 г. = 100)

                           100

                           105

                           105

                           105

                           Промяна за годината

                           5

                           0

                           0

                                          Източник:

                                       проверени отговори на въпросника, дадени от производителите от Съюза.

         5.2.   Производствен капацитет и използване на капацитета

               (48)

               Общият производствен капацитет на промишлеността на Съюза е останал непроменен през 2008 и 2009 г. Поради липсата на съдействие от страна на промишлеността на Съюза беше прието, че производственият капацитет и използването му са останали непроменени през 2010 г. и по време на РПП.

                  Таблица 7 —   Капацитет на Съюза

                           Година

                           2008

                           2009

                           2010

                           РПП

                           Индекс (2008 г. = 100)

                           100

                           100

                           100

                           100

                           Използване на капацитета

                           92 %

                           96 %

                           96 %

                           96 %

                                          Източник:

                                       проверени отговори на въпросника, дадени от производителите от Съюза.

         5.3.   Ниво на складовите наличности

               (49)

               Поради липсата на съдействие от страна на промишлеността на Съюза беше прието, че нивото на складовите наличности е останало същото като в края на 2009 г.

                  Таблица 8 —   Складови наличности

                           Година

                           2008

                           2009

                           2010

                           РПП

                           Индекс (2008 г. = 100)

                           100

                           56

                           56

                           56

                           Промяна за годината

                           –44

                           0

                           0

                                          Източник:

                                       проверени отговори на въпросника, дадени от производителите от Съюза.

         5.4.   Обем на продажбите и пазарен дял

               (50)

               Обемът на продажбите, реализирани от промишлеността на Съюза на несвързани купувачи на пазара на Съюза, се е увеличил с 12 % между 2008 и 2009 г. Поради липсата на данни от промишлеността на Съюза беше прието, че обемът на продажбите не се е увеличил през 2010 г. и по време на РПП.

                  Таблица 9 —   Обем на продажбите и пазарен дял на Съюза

                           Година

                           2008

                           2009

                           2010

                           РПП

                           Индекс (2008 г. = 100)

                           100

                           112

                           112

                           112

                           Пазарен дял

                           10-20 %

                           14-24 %

                           14-24 %

                           14-24 %

                                          Източник:

                                       проверени отговори на въпросника, дадени от производителите от Съюза.

         5.5.   Средни продажни цени

               (51)

               По време на разглеждания период средните продажни цени, практикувани от промишлеността на Съюза на пазара на Съюза, са отбелязали значителен ръст от 36 %. Това се е дължало на голямо покачване на цените през 2010 г. и по време на РПП.

                  Таблица 10 —   Средни продажни цени в ЕС

                           Година

                           2008

                           2009

                           2010

                           РПП

                           Индекс (2008 г. = 100)

                           100

                           89

                           108

                           136

                           Промяна за годината

                           –11

                           19

                           28

                                          Източник:

                                       проверени отговори на въпросника, дадени от производителите от Съюза, както и данни, предоставени на Комисията.

         5.6.   Средни производствени разходи

               (52)

               Тъй като промишлеността на Съюза не предостави никакви данни за производствените разходи през 2010 г. и по време на РПП, данните от предходното преразглеждане с оглед изтичане на срока на действие на мерките бяха завишени с 6 %, за да се вземе предвид инфлацията през този период.

                  Таблица 11 —   Средни производствени разходи

                           Година

                           2008

                           2009

                           2010

                           РПП

                           Индекс (2008 г. = 100)

                           100

                           100

                           102

                           106

                           Промяна за годината

                           0

                           2

                           4

                                          Източник:

                                       проверени отговори на въпросника, дадени от производителите от Съюза.

         5.7.   Рентабилност и паричен поток

               (53)

               Изчисляването на печалбите, реализирани от промишлеността на Съюза, въз основа на посочените по-горе цени и разходи показа значително повишаване по време на разглеждания период, което се дължи на повишаването на цената на пазара на Съюза, както и на липсата на доказателства, че производствените разходи са се повишили повече от инфлацията. Счита се, че при липсата на каквито и да било други данни тенденцията на развитие на паричния поток е била сходна с тази на рентабилността.

                  Таблица 12 —   Рентабилност и паричен поток

                           Година

                           2008

                           2009

                           2010

                           РПП

                           Индекс за рентабилността (2008 г. = 100)

                           100

                           96

                           153

                           297

                           Промяна за годината

                           –4

                           57

                           144

                           Индекс за паричния поток (2008 г. = 100)

                           100

                           34

                           69

                           69

                           Промяна за годината

                           –66

                           35

                           0

                                          Източник:

                                       проверени отговори на въпросника, дадени от производителите от Съюза.

         5.8.   Инвестиции, възвръщаемост на инвестициите и способност за привличане на капитали

               (54)

               Поради липсата на данни от промишлеността на Съюза и поради повишаването на цените през 2010 г. и по време на РПП беше прието, че инвестициите са се върнали на нивото, наблюдавано през 2007 г. Прието беше, че тенденцията на развитие на възвръщаемостта на инвестициите като цяло е била същата като тази на рентабилността, описана в таблица 12.

                  Таблица 13 —   Инвестиции и възвръщаемост на инвестициите

                           Година

                           2008

                           2009

                           2010

                           РПП

                           Индекс за инвестициите (2008 г. = 100)

                           100

                           3

                           163

                           163

                           Промяна за годината

                           –97

                           160

                           0

                           Индекс за възвръщаемостта на инвестициите (2008 г. = 100)

                           100

                           –4

                           100

                           200

                           Промяна за годината

                           – 104

                           104

                           100

                                          Източник:

                                       проверени отговори на въпросника, дадени от производителите от Съюза.

         5.9.   Заетост и производителност

               (55)

               Поради липсата на информация от промишлеността на Съюза за 2010 г. и за РПП беше счетено, че заетостта и производителността са останали непроменени по време на разглеждания период.

                  Таблица 14 —   Заетост и производителност

                           Година

                           2008

                           2009

                           2010

                           РПП

                           Индекс за заетостта

                           100

                           100

                           100

                           100

                           Индекс за производителността (тонове/заети лица)

                           100

                           100

                           100

                           100

                           Индекс за разходите за труд

                           100

                           100

                           100

                           100

                                          Източник:

                                       проверени отговори на въпросника, дадени от производителите от Съюза.

         5.10.   Размер на дъмпинговия марж

               (56)

               Въпреки липсата на съдействие от страна на китайските производители износители обемът и стойността на вноса бяха подложени на анализ въз основа на данните от Евростат, като същевременно беше направена преценка на пазарния дял. Значителното повишение на цените през 2010 и 2011 г. доведе до драстично понижаване на дъмпинговия марж на КНР след разследвания период в рамките на преразглеждането с оглед изтичане на срока на действие на мерките.

         5.11.   Възстановяване от последиците от дъмпингов внос

               (57)

               Както се вижда от положителното развитие на повечето от изброените по-горе показатели, по време на разглеждания период финансовото състояние на промишлеността на Съюза се е възстановило напълно от вредните последици, нанесени от значителния дъмпингов внос с произход от КНР, констатиран от предходните разследвания.

         6.   Заключение относно икономическото състояние на промишлеността на Съюза

               (58)

               Мерките, наложени срещу КНР, са се отразили положително върху икономическото състояние на промишлеността на Съюза, тъй като при повечето от показателите за вреда се наблюдава положително развитие: производството, обемът на продажбите и стойността на продажбите са се увеличили между 2008 г. и РПП. При все това обаче, като се има предвид значителното повишаване на цените на пазара на Съюза, промишлеността на Съюза понастоящем реализира печалби, които са доста над заплануваната печалба, фиксирана на 5 % в първоначалното разследване, с която се цели гарантиране на нейното развитие.

               (59)

               Като се имат предвид значителното повишаване на цените на пазара на Съюза по време на РПП и липсата на доказателства за паралелно повишаване на разходите, се прави заключението, че на промишлеността на Съюза не е била нанесена съществена вреда по смисъла член 3, параграф 5.

         7.   Заключение относно дълготрайния характер на промяната в обстоятелствата

               (60)

               Обсъден беше въпросът, дали повишаването на цените на пазара на Съюза се явява дълготрайна промяна в обстоятелствата спрямо заключенията, направени по време на предходното разследване за преразглеждане с оглед изтичане на срока на действие на мерките. Наличните данни сочат, че цените на пазара на Съюза се покачват с бързи темпове, достигат равнището от 2008 г., след което го надхвърлят, докато при разследването за преразглеждане с оглед изтичане на срока на действие на мерките цените бележеха спад. При това, за разлика от преразглеждането с оглед изтичане на срока на действие на мерките, не бяха намерени доказателства за подбиване на цените. При преразглеждането с оглед изтичане на срока на действие на мерките, по отношение на рентабилността се наблюдаваше тенденция на спад, но данните след приключването на това разследване сочат, че рентабилността се покачва с бързи темпове, достига равнището от 2008 г., след което го надхвърля.

               (61)

               Направен беше все пак анализ дали промяната в цените след края на периода на разследването за преразглеждане с оглед изтичане на срока на действие на мерките може да се дължи на изключително лошата реколта в КНР, като се има предвид, че в тази държава фурфуралдехид се произвежда от селскостопански отпадъци. Цената обаче не се е понижила значително след прибирането на реколтата в края на 2010 г., поради което хипотезата беше отхвърлена. Стана ясно, че покачването на цените на вноса с произход от КНР се дължи на дългосрочното повишаване на търсенето на фурфуралдехид на вътрешния пазар, както и на повишаването на разходите за суровини в засегнатата държава. Поради липсата на съдействие от страна на китайските производители износители тази хипотеза нямаше как да бъде потвърдена, но същевременно Комисията не получи никакви доказателства, които да я оборват.

               (62)

               Като се вземат предвид изложените по-горе доказателства, с които разполага Комисията, и липсата на информация, която да показва, че посочените по-горе повишения на цената са били временни, беше направено заключението, че промяната е с дълготраен характер.

         Е.   ПРЕКРАТЯВАНЕ НА АНТИДЪМПИНГОВАТА ПРОЦЕДУРА И ОТМЯНА НА ДЕЙСТВАЩИТЕ АНТИДЪМПИНГОВИ МЕРКИ

               (63)

               С оглед на гореизложеното се смята, че настоящото антидъмпингово преразглеждане следва да бъде прекратено, а действащите антидъмпингови мерки — отменени.

               (64)

               Всички страни бяха информирани за основните факти и съображения, на които се основаваше намерението да се препоръча прекратяването на съществуващите мерки. Беше им даден също така срок, в рамките на който да представят забележките си след разгласяването. Не бяха получени коментари.

               (65)

               От гореизложеното следва, че настоящото антидъмпингово преразглеждане следва да бъде прекратено, а антидъмпинговите мерки, наложени с Регламент за изпълнение (ЕС) № 453/2011 върху вноса на фурфуралдехид с произход от КНР, следва да бъдат прекратени, а съществуващото мито — отменено,

         ПРИЕ НАСТОЯЩИЯ РЕГЛАМЕНТ:
   Член 1
   Прекратява се междинното преразглеждане на антидъмпинговите мита, приложими към вноса на 2-фуралдехид (наричан още „фурфуралдехид“ или „фурфурал“), класифициран понастоящем под код по КН 2932 12 00, с произход от Китайската народна република.
   Член 2
   Регламент за изпълнение (ЕС) № 453/2011 се отменя.
   Член 3
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Люксембург на 21 юни 2012 година.

            За Съвета

            Председател

         M. FREDERIKSEN

      (1)  ОВ L 343, 22.12.2009 г., стр. 51.

      (2)  ОВ L 15, 21.1.1995 г., стр. 11.

      (3)  ОВ L 328, 22.12.1999 г., стр. 1.

      (4)  ОВ L 107, 28.4.2005 г., стр. 1.

      (5)  ОВ L 123, 12.5.2011 г., стр. 1.

      (6)  ОВ C 196, 5.7.2011 г., стр. 9.


title: Регламент за изпълнение (ЕС) № 242/2014 на Комисията от 7 март 2014 година за вписване на название в регистъра на защитените наименования за произход и защитените географски указания [Lammefjordskartofler (ЗГУ)]

text:
               14.3.2014

               BG

               Официален вестник на Европейския съюз

               L 74/27

      РЕГЛАМЕНТ ЗА ИЗПЪЛНЕНИЕ (ЕС) № 242/2014 НА КОМИСИЯТА

   от 7 март 2014 година
   за вписване на название в регистъра на защитените наименования за произход и защитените географски указания [Lammefjordskartofler (ЗГУ)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               В съответствие с член 50, параграф 2, буква а) от Регламент (ЕС) № 1151/2012 заявлението за регистрация на названието „Lammefjordskartofler“, подадено от Дания, бе публикувано в Официален вестник на Европейския съюз
                   (2).

               (2)

               Тъй като Комисията не е получила никакви възражения по член 51 от Регламент (ЕС) № 1151/2012, названието „Lammefjordskartofler“ следва да бъде регистрирано,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се названието, посочено в приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 март 2014 година.

            За Комисията, от името на председателя,
         Dacian CIOLOȘ

            Член на Комисията

      (1)  ОВ L 343, 14.12.2012 г., стр. 1.

      (2)  ОВ C 286, 2.1.2013 г., стр. 3.

      ПРИЛОЖЕНИЕ
      Селскостопански продукти, предназначени за консумация от човека, изброени в приложение I към Договора:

         Клас 1.6.   Плодове, зеленчуци и зърнени култури, пресни или преработени

      ДАНИЯ
      Lammefjordskartofler (ЗГУ)


title: Регламент за изпълнение (ЕС) № 677/2014 на Комисията от 19 юни 2014 година за изменение на Регламент (ЕС) № 37/2010 по отношение на субстанцията „каберголин“  Текст от значение за ЕИП

text:
               20.6.2014

               BG

               Официален вестник на Европейския съюз

               L 180/8

         РЕГЛАМЕНТ ЗА ИЗПЪЛНЕНИЕ (ЕС) № 677/2014 НА КОМИСИЯТА
   от 19 юни 2014 година
   за изменение на Регламент (ЕС) № 37/2010 по отношение на субстанцията „каберголин“
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) № 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) № 726/2004 на Европейския парламент и на Съвета (1), и по-специално член 14 във връзка с член 17 от него,
   като взе предвид становището на Европейската агенция по лекарствата, изготвено от Комитета по лекарствените продукти за ветеринарна употреба,
   като има предвид, че:

               (1)

               Максимално допустимите стойности на остатъчните количества (наричани по-долу „МДСОК“) за фармакологичноактивните субстанции, предназначени за използване в Съюза във ветеринарномедицински продукти за животни, отглеждани за производство на храни, или в биоцидни продукти, използвани в животновъдството, трябва да бъдат установени по реда на Регламент (ЕО) № 470/2009.

               (2)

               Фармакологичноактивните субстанции и тяхната класификация по отношение на МДСОК в храни от животински произход са посочени в приложението към Регламент (ЕС) № 37/2010 на Комисията (2).

               (3)

               В Европейската агенция по лекарствата бе подадено заявление за установяване на максимално допустимите стойности на остатъчните количества от каберголин при говеда.

               (4)

               Комитетът по лекарствените продукти за ветеринарна употреба препоръча установяването на МДСОК за каберголин при говеда, приложими за мазнина, черен дроб, бъбрек, мускул и мляко.

               (5)

               В съответствие с член 5 от Регламент (ЕО) № 470/2009 Европейската агенция по лекарствата следва да разгледа възможността МДСОК, установени за фармакологичноактивна субстанция в определен хранителен продукт, да бъдат използвани по отношение на друг хранителен продукт, получен от същия животински вид, или МДСОК, установени за фармакологичноактивна субстанция при един или повече видове, да бъдат използвани за други животински видове.

               (6)

               Комитетът по лекарствените продукти за ветеринарна употреба заключи, че за тази субстанция екстраполацията за други животни, отглеждани за производство на храни, не може да бъде подкрепена.

               (7)

               Поради това Регламент (ЕС) № 37/2010 следва да бъде изменен, за да се включи субстанцията каберголин за говеда.

               (8)

               Целесъобразно е да се предвиди разумен срок, в който заинтересованите страни да предприемат мерките, които може да са необходими, за да се съобразят с новите МДСОК.

               (9)

               Мерките, предвидени в настоящия регламент, са в съответствие със становището на Постоянния комитет по ветеринарните лекарствени продукти,

         ПРИЕ НАСТОЯЩИЯ РЕГЛАМЕНТ:
   Член 1
   Приложението към Регламент (ЕС) № 37/2010 се изменя, както е посочено в приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

   Той се прилага от 18 август 2014 година.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 юни 2014 година.

            За Комисията

            Председател

         José Manuel BARROSO

      (1)  ОВ L 152, 16.6.2009 г., стр. 11.

      (2)  Регламент (ЕС) № 37/2010 на Комисията от 22 декември 2009 г. относно фармакологичноактивните субстанции и тяхната класификация по отношение на максимално допустимите стойности на остатъчните количества в храните от животински произход (ОВ L 15, 20.1.2010 г., стр. 1).

      ПРИЛОЖЕНИЕ
      В таблица 1 от приложението към Регламент (ЕС) № 37/2010 по азбучен ред се вмъква вписване за следната субстанция:

                     Фармакологичноактивна субстанция

                     Маркерно остатъчно вещество

                     Животински видове

                     МДСОК

                     Прицелни тъкани

                     Други разпоредби (в съответствие с член 14, параграф 7 от Регламент (ЕО) № 470/2009)

                     Терапевтична класификация

                     „Каберголин

                     Каберголин

                     Говеда

                     0,10 μg/kg

                     Мазнина

                     НЯМА ВПИСВАНЕ

                     Инхибитор на пролактин“

                     0,25 μg/kg

                     Черен дроб

                     0,50 μg/kg

                     Бъбрек

                     0,15 μg/kg

                     Мускул

                     0,10 μg/kg

                     Мляко